Kalenderen er nu officielt skiftet til sommer, og der er da også udsigt til ganske sommerligt vejr torsdag med masser af solskin. Dog skal vi lige igennem en morgenstund, hvor der flere steder hænger en hel del skyer. Særligt i den sydlige og vestlige del af Jylland samt store dele af Sjælland er man stået op til overskyet vejr. Forventningen er, at skyerne i løbet af morgen- og formiddagstimerne bliver brændt af, og efterhånden viser der sig en flot solskinsdag med temperaturer lokalt op til 22 grader. Sol i lange baner Når først der begynder at gå huller i morgenens skydække, så går det stærkt. Nedenstående prognose viser, at der ved middagstid er udsigt til solrigt vejr i hele landet. Dagens solrige vejr kan i den grad nydes. Især over land er der nemlig udsigt til relativt rolige vindforhold. Langs kysterne blæser det imidlertid med op til en frisk vind og over Vadehavsområdet med op til en hård vind fra nordvestlig retning. Derudover bliver sommerens første dag en lun dag, hvor temperaturen når op mellem 18 og 22 graders varme. Langs vestvendte kyst dog kun 14 til 17 grader på grund af vinden. Vi er under tre uger fra sommersolhverv. Derfor er det da også muligt at nyde solen indtil sent torsdag aften. Solen går først ned mellem klokken 21.27 på Østbornholm og 22.08 i Hanstholm. Vinden er aftenen igennem let aftagende, mens temperaturen holder sig over 15 grader frem til solnedgang. Dermed er det en ganske pæn sommeraften, der er udsigt til.

Referat:
Dagens solskinsvejr kan nydes til sent torsdag aften.